El Festival Internacional de Curtmetratges d'Animació 'Cortoons' inicia demà la seua XVI edició
21 octubre 2020

## El Festival Internacional de Curtmetratges d'Animació 'Cortoons' inicia demà la seua XVI edició21 octubre 2020Última actualització: 14 juliol 2025

![](../gestion/img/ao2509-copia.jpg)  
  

El director General de Política Festiva, Joan Muñoz; el director de Cortoons, Alessandro d'Urso; i Víctor Moll, gerent de Moll Autos i patrocinador d'un dels premis del Festival han comparegut aquest matí en roda de premsa per a informar de les últimes novetats del festival que demà comença. Un festival marcat per la situació actual i que se celebrarà complint amb totes les normes de distanciament i higiene.

**Joan Muñoz** va destacar que el compromís del govern municipal era "_no anul·lar una activitat com aquesta i posposar la seua celebració fins que es donara una situació on poguérem posar en marxa mesures que garantisquen la seguretat del públic i de tots els que intervenen_" i va posar en valor que la Generalitat a través de l'Institut Valencià de Cultura, el Campus de Gandia i l'empresa privada amb Moll Autos al capdavant col·laboren amb l'esdeveniment cultural. "_La col·laboració entre institucions, universitats i empresa privada és el camí que hem de seguir. No és el primer projecte que naix i es desenvolupa en aquesta ciutat gràcies a la creació d'aquesta mena de sinergia_".

Per part seua, **Alessandro d'Urso** va incidir que "malgrat la situació, en els primers 10 dies de venda hem venut 400 entrades en la caseta del passeig Germanies". Un ritme de vendes que per al director del Festival suposa que "el públic de Gandia té moltes ganes de Cultura i de fer coses".

Tal com ha explicat el director del Festival, demà dijous en 15 cafeteries de la ciutat es procedirà a la projecció simultània d'una selecció dels curtmetratges que es projectaran enguany.

Quant als esdeveniments destacats, d'Urso va destacar el taller de plastilina a càrrec del creador Stefano Argentero que se celebrarà en tres horaris diferenciats a més de la Masterclass de Salvador Simó, director de 'Buñuel en el laberint de les tortugues'. Després de la masterclass es projectarà 'Buñuel, el laberint de les tortugues' i el documental 'Les ordeixes, terra sense pa' on Luis Buñuel analitza aquesta regió extremenya.

El diumenge 25 serà el dia dedicat a l'Anime amb la projecció de dues pel·lícules. El plat fort d'aquesta jornada serà la trobada amb els actors de doblatge dels Simpsons.

Respecte als premis, d'Urso ha destacat que hi haurà dos nous premis. Un a la Millor Directora Europea d'Animació i el premi Moll Autos a la creativitat en moviment.

Sobre el premi a la Creativitat en Moviment, **Víctor Moll** va voler incidir en què "p_er a la nostra empresa és un plaer estar hui ací. Hem donat suport a molts esdeveniments esportius però en aquests moments de confinament molts hem comprés encara més que la cultura és molt important per a millorar els ànims de les persones_".

Les entrades es poden adquirir en la caseta situada en el passeig Germanies fins divendres que ve o es poden reservar enviant un mail a reservas@cortoons.es.

[Twittear](https://twitter.com/share)